L 307/136
EL
Επίσημη Εφημερίδα της Ευρωπαϊκής Ένωσης
28.11.2022
3.
Τα κράτη μέλη επιθεωρούν, σύμφωνα με τις εθνικές τους αρχές και νομοθεσίες και κατ’ εφαρμογή του διεθνούς δικαίου, όλα τα φορτία προς την Αϊτή στην επικράτειά τους, συμπεριλαμβανομένων των θαλάσσιων λιμένων και των αερολιμένων, εάν διαθέτουν πληροφορίες βάσει των οποίων μπορεί ευλόγως να εικάζεται ότι το φορτίο περιέχει είδη των οποίων η προμήθεια, η πώληση, η μεταβίβαση ή η εξαγωγή απαγορεύονται δυνάμει του παρόντος άρθρου.
4. Τα κράτη μέλη αναφέρουν εγκαίρως στην επιτροπή κυρώσεων περιπτώσεις παραβιάσεων των μέτρων που προβλέπονται στις παραγράφους 1 και 2. 5.
Τα κράτη μέλη εξασφαλίζουν την εφαρμογή κατάλληλων μέτρων σήμανσης και τήρησης αρχείων για τον εντοπισμό όπλων, συμπεριλαμβανομένων των φορητών όπλων και του ελαφρού οπλισμού, σύμφωνα με τις διεθνείς και περιφερειακές πράξεις στις οποίες είναι συμβαλλόμενα μέρη, και για να εξετάσουν τον βέλτιστο τρόπο συνδρομής, κατά περίπτωση και κατόπιν αιτήματός τους, των γειτονικών χωρών για την πρόληψη και τον εντοπισμό παράνομης διακίνησης και εκτροπής κατά παράβαση των μέτρων που επιβάλλονται στις παραγράφους 1 και 2.
Άρθρο 2 1.
Τα κράτη μέλη λαμβάνουν τα αναγκαία μέτρα για να εμποδίσουν την είσοδο στο έδαφός τους, ή τη διέλευση από αυτό, των προσώπων που κατονομάζονται από την επιτροπή κυρώσεων ως υπεύθυνα ή συνένοχα ή συμμετέχοντα, άμεσα ή έμμεσα, σε ενέργειες που απειλούν την ειρήνη, τη σταθερότητα και την ασφάλεια της Αϊτής, συμπεριλαμβανομένων, μεταξύ άλλων, των εξής: α) υποστηρίζουν ή συμμετέχουν, άμεσα ή έμμεσα, σε εγκληματικές δραστηριότητες και ένοπλες ομάδες που εμπλέκονται σε πράξεις βίας ή εγκληματικά δίκτυα που προωθούν τη βία, μεταξύ των οποίων περιλαμβάνονται η βίαιη στρατολόγηση παιδιών, οι απαγωγές, η εμπορία ανθρώπων, η παράνομη διακίνηση μεταναστών, οι ανθρωποκτονίες και η σεξουαλική και έμφυλη βία· β) υποστηρίζουν το λαθρεμπόριο και την εκτροπή όπλων και συναφούς υλικού ή σχετικές παράνομες χρηματοοικονομικές ροές· γ) ενεργούν για λογαριασμό ή εξ ονόματος ή υπό την καθοδήγηση προσώπων ή οντοτήτων που κατονομάζονται ως σχετιζόμενα με τις δραστηριότητες που περιγράφονται στα σημεία α) και β) ή χρηματοδοτούν τέτοια πρόσωπα ή οντότητες, μεταξύ άλλων μέσω της άμεσης ή έμμεσης χρήσης προϊόντων που προέρχονται από το οργανωμένο έγκλημα, συμπεριλαμβανομένων της παράνομης παρασκευής και διακίνησης ναρκωτικών και των πρόδρομων ουσιών τους που προέρχονται ή διέρχονται από την Αϊτή, της εμπορίας ανθρώπων και της παράνομης διακίνησης μεταναστών από την Αϊτή ή της παράνομης διακίνησης και εμπορίας όπλων από ή προς την Αϊτή· δ) ενεργούν κατά παράβαση του εμπάργκο όπλων, ή έχουν άμεσα ή έμμεσα προβεί σε εφοδιασμό, πωλήσεις ή μεταφορές προς ένοπλες ομάδες ή εγκληματικά δίκτυα της Αϊτής ή είναι οι αποδέκτες όπλων ή τυχόν συναφούς υλικού ή τυχόν τεχνικών συμβουλών, κατάρτισης ή συνδρομής, περιλαμβανομένης χρηματοδοτικής και οικονομικής βοήθειας, που σχετίζεται με πράξεις βίας ένοπλων ομάδων ή εγκληματικών δικτύων στην Αϊτή· ε)
προβαίνουν στον σχεδιασμό, στην καθοδήγηση ή στην τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή συνιστούν παραβίαση των ανθρωπίνων δικαιωμάτων, συμπεριλαμβανομένων εξωδικαστικών δολοφονιών, μεταξύ άλλων γυναικών και παιδιών, και στην τέλεση πράξεων βίας, απαγωγών, βίαιων εξαφανίσεων ή απαγωγών για λύτρα στην Αϊτή·
στ) προβαίνουν στον σχεδιασμό, στην καθοδήγηση ή στην τέλεση πράξεων που περιλαμβάνουν σεξουαλική και έμφυλη βία, συμπεριλαμβανομένων βιασμών και σεξουαλικής δουλείας, στην Αϊτή· ζ)
εμποδίζουν την παράδοση ανθρωπιστικής βοήθειας στην Αϊτή ή την πρόσβαση στη βοήθεια αυτήν ή τη διανομή της στην Αϊτή·
η) διαπράττουν επιθέσεις κατά του προσωπικού ή των χώρων των αποστολών και των επιχειρήσεων των Ηνωμένων Εθνών στην Αϊτή ή παρέχουν στήριξη για τέτοιες επιθέσεις.
Τα πρόσωπα στα οποία παραπέμπει η παρούσα παράγραφος καταχωρίζονται στο παράρτημα.
2.
Η παράγραφος 1 δεν υποχρεώνει τα κράτη μέλη να απαγορεύουν την είσοδο πολιτών τους στο έδαφός τους.
3.
Η παράγραφος 1 δεν εφαρμόζεται όταν η είσοδος ή διέλευση είναι αναγκαία για τη διεξαγωγή δικαστικής διαδικασίας.